Latvijas Lielo pilsētu asociācijas izziņa iebildumiem/ priekšlikumiem par likumprojektu 

“Valsts un pašvaldību institūciju amatpersonu un darbinieku atlīdzības likums”
	Nr.
p.k.
	Lpp.
	Esošā redakcija
	Iebildumi/ priekšlikumi

	1. 
	4.-5.
	4. pants. Atlīdzība
[..]

(3) Valsts vai pašvaldības institūcija tai piešķirto finanšu līdzekļu ietvaros iekšējos normatīvajos aktos, pašvaldības saistošajos noteikumos, darba koplīgumos vai darba līgumos amatpersonām (darbiniekiem) var paredzēt tikai šādus ar papildu atlīdzību saistītus pasākumus:

[..]

8) pabalstu līdz 50 procentiem no mēnešalgas vienu reizi kalendāra gadā, aizejot ikgadējā apmaksātajā atvaļinājumā, ņemot vērā valsts vai pašvaldības institūcijas noteiktos kritērijus, kā arī to, ka atvaļinājuma pabalstu  nepārceļ uz nākamo kalendāra gadu un, izbeidzot amata (dienesta, darba) attiecības, to neatlīdzina gadījumā, kad kārtējais atvaļinājums nav izmantots.
	Likuma “Par pašvaldībām” 5. panta pirmā daļa nosaka, ka pašvaldības savas kompetences un likuma ietvaros darbojas patstāvīgi. Valsts pārvaldes iekārtas likuma 1. panta 2. punktā noteikts, ka atvasināta publiska persona ir pašvaldība vai cita ar likumu vai uz likuma pamata izveidota publiska persona, kurai ar likumu piešķirta sava autonoma kompetence, kas ietver arī sava budžeta veidošanu un apstiprināšanu. Tā ir atbildīga par tās finanšu, personāla un citu resursu lietderīgu izmantošanu. Ņemot vērā minēto, uzskatām, ka pašvaldībām būtu jāļauj pašām lemt par pašvaldībās nodarbināto atlīdzības jautājumiem, vadoties pēc konkrētās administratīvās teritorijas specifikas, vajadzības un iespējām.
Ievērojot minēto, noteikt pabalsta apmēru līdz 100 procentiem vai nepārsniedzot mēnešalgas apmēru, attiecīgi pašvaldībām pašām iekšējos normatīvajos aktos jāļauj izlemt vai tie būs 20% vai 70%. 


	2. 
	8.
	5. pants. Informācija par atlīdzības noteikšanas kritērijiem un darba samaksu

(1) Valsts vai pašvaldības institūcija tās tīmekļvietnē normatīvajos aktos noteiktajā kārtībā publisko informāciju par:

1) amatpersonu (darbinieku) atlīdzības noteikšanas kritērijiem un darba samaksas apmēru sadalījumā pa amatu grupām;

2) visām amatpersonām (darbiniekiem) ik mēnesi aprēķināto (bruto) darba samaksas kopsummu sadalījumā pa amatu grupām.
	Vēršam uzmanību, ka likumprojekta anotācijas 55.lpp. minēts: “Papildus norādāms, ka Likumprojekta 5. panta pirmā daļa precizēta un izslēgts 2. punkts.”, savukārt likumprojektā šis punkts nav izslēgts, līdz ar to lūdzam precizēt likumprojekta 5.panta redakciju, vienlaikus norādot, ja likumprojekta 5.pants paliek likumprojekta esošajā redakcijā, tad iebilstam pret normu, kas paredz ik mēnesi publiskot aprēķināto (bruto) darba samaksas kopsummu sadalījumā pa amatu grupām. 

Pirmkārt, saskaņā ar šobrīd spēkā esošo Ministru kabineta 12.04.2016. noteikumu Nr. 225 “Kārtība, kādā tiek publiskota informācija par amatpersonu (darbinieku) atlīdzības noteikšanas kritērijiem un darba samaksas apmēru sadalījumā pa amatu grupām” 1. pielikumu sadalījumā pa amatu grupām tiek publicēts mēnešalgas diapazons un vidējā mēnešalga nevis vidējā darba samaksa.

Otrkārt, šāda norma rada nesamērīgu administratīvo slogu un izmaksas pašvaldībām. Jau ilgstoši tiek runāts par administratīvā sloga samazināšanu, t.sk. arī Valsts kanceleja ir secinājusi, ka lielākais administratīvais slogs ir trīs jomās – pārskatos par finansēm un valsts budžetu, personālvadības datiem un atbildēs uz statistiskās informācijas pieprasījumiem, tomēr neskatoties uz to, tiek virzītas nesamērīgas prasības. 

Galvenokārt, 5. panta pirmā daļa ir pretrunā Latvijas Republikas Satversmes 96. pantam, kas nosaka, ka “Ikvienam ir tiesības uz privātās dzīves, mājokļa un korespondences neaizskaramību.”. Publiskojot informāciju pa amatu grupām, kurās amats ir viens, nav grūti neidentificēt personu. Tāpat kritiku neiztur arguments, ka šādu pienākumu pa amatu grupām publicēt informāciju uzliek Valsts pārvaldes iekārtas likuma 92. panta otrā daļa: “Informāciju par darba samaksu, kas izmaksāta iestādes amatpersonām un darbiniekiem, publisko Valsts un pašvaldību institūciju amatpersonu un darbinieku atlīdzības likumā noteiktajā apjomā un kārtībā” (likumprojekta anotācijas 39. lapa). Šāda informācija var būt arī darba samaksas kopsumma ik mēnesi, kas izmaksāta amatpersonām un darbiniekiem, nesaistot to ar amatu grupām, tādējādi neaizskarot personas tiesības uz privātās dzīves neaizskaramību un neradītu citas tai nelabvēlīgas sekas.
Ievērojot minēto, rosinām normu izslēgt vai paredzēt, ka šāda informācija tiek publiskota retāk, piemēram, ne biežāk kā reizi gadā. 

	3. 
	10.
	8. pants. Mēnešalgas apmēra noteikšanas vispārīgie principi sadalījumā pa amatu grupām
(1) Valsts institūcijas amatpersonām (darbiniekiem) mēnešalgas apmēru nosaka tādējādi, lai mēnešalga nepārsniegtu Ministru prezidentam noteikto mēnešalgu, izņemot šā panta desmitajā, vienpadsmitajā, divpadsmitajā, trīspadsmitajā, piecpadsmitajā, sešpadsmitajā un septiņpadsmitajā daļā minēto gadījumu. Pašvaldības institūcijas amatpersonām (darbiniekiem) mēnešalgas apmēru nosaka tādējādi, lai mēnešalga nepārsniegtu šajā likumā pašvaldības domes priekšsēdētājam noteikto maksimālo mēnešalgu.
	Saskaņā ar 8. panta pirmās daļas 2. teikumu, pašvaldības institūcijas amatpersonām (darbiniekiem) mēnešalgas apmēru nosaka tādējādi, lai mēnešalga nepārsniegtu šajā likumā pašvaldības domes priekšsēdētājam noteikto maksimālo mēnešalgu.
Ņemot vērā jauno amatu kataloga projektu un tajā noteiktās mēnešalgu grupas, tiem amatiem, kuri klasificēti 15. un 16. algu grupā (piemēram, izpilddirektors, nozares vadošās iestādes (departaments) vadītājs un viņa vietnieks un tml.) maksimālā individuālā mēnešalgas likme var tikt noteikta ne vairāk kā 3554 eiro apmērā, tādējādi šādā situācijā nav iespējams noteikt mērķa algu (viduspunktu).

	4. 
	13.
	12. pants. Pašvaldības domes deputātu mēnešalga 

[..]

(3) Pašvaldības domes deputāts, kurš neieņem algotu amatu domē, par deputāta pienākumu pildīšanu domē un citos amatos saņem atbilstoši šā panta pirmajai un otrajai daļai noteikto mēnešalgu. Šāds deputāts par citu amata (darba) pienākumu pildīšanu pašvaldībā saņem mēnešalgu atbilstoši attiecīgajiem amata (darba) pienākumiem.
	Likumprojekta anotācijā ir sniegts skaidrojums, ka deputāta atlīdzība ir nosakāma par deputāta amata lomu un atbildību atbilstoši pašvaldības budžeta iespējām, nevis par konkrētu nostrādātu laiku un atbilstoši pašvaldības izstrādātajiem kritērijiem deputāta atlīdzības noteikšanai.

Lai izvairītos no likumā noteiktās normas interpretācijas un tiktu ievērots vienots deputātu atlīdzības noteikšanas princips visās pašvaldībās, būtu nepieciešams izstrādāt vadlīnijas minētās normas piemērošanai un deputātu atlīdzības noteikšanai. 



	5. 
	23.
	33. pants. Piemaksa par nozīmīgu ieguldījumu

[..]

(2) Ja amatpersona (darbinieks) saņem vienu vai vairākas šā likuma 30. panta pirmajā daļā minētās piemaksas un vienlaikus arī šā panta pirmajā daļā minēto piemaksu, piemaksu kopsumma nedrīkst pārsniegt 30 procentus no mēnešalgas. Šā likuma 30. panta otrajā, trešajā un ceturtajā daļā minētai amatpersonai (darbiniekam), kura saņem vienu vai vairākas šā likuma 30. panta pirmajā, otrajā, trešajā un ceturtajā daļā minētās piemaksas un vienlaikus arī šā panta pirmajā daļā minēto piemaksu, piemaksu kopsumma nedrīkst pārsniegt 50 procentus no mēnešalgas.
	Rosinām noteikt, ka 33. panta otrajā daļā piemaksu kopsumma, ja amatpersona (darbinieks) saņem vienu vai vairākas šā likuma 30. panta pirmajā daļā minētās piemaksas un vienlaikus arī šā panta pirmajā daļā minēto piemaksu, ir ne mazāk kā 50 procenti no mēnešalgas, kā tas ir noteikts minētā panta daļas otrajā teikumā. Likumprojekta mērķis ir panākt, lai atlīdzības noteikšanā tiek ievēroti līdzvērtīgi nosacījumi, tomēr šī panta daļa spilgti norāda uz atšķirīgu pieeju un ir pretrunā ar likumprojekta 2. pantu. 

Tāpat likumprojekta anotācijā norādītais pamatojums (skat. 22. punktu), ievērojot to, ka mēnešalgu apmērs tiek būtiski palielināts, ka ir nepieciešams mazināt piemaksu apmēru, nav korekts. Tas vien, ka mēnešalgas apmērs tiek būtiski palielināts vēl nenozīmē, ka pašvaldībai budžeta ietvaros atradīsies līdzekļi, lai mēnešalgu paaugstinātu ieteicamajā minimumā un kur nu vēl viduspunkta līmenī.

Veidojas situācija, ka amatpersona (darbinieks), saņemot vienu vai vairākas šā likuma 30. panta pirmajā daļā minētās piemaksas, nebūs motivēts veikt ieguldījumu attiecīgās institūcijas stratēģisko mērķu sasniegšanā, proti, ja darba devējam tiks liegta iespēja darbiniekam atlīdzināt ieguldījumu.

	6. 
	47.
	65. pants. Apmaksātais papildatvaļinājums

[..]
(10) Papildatvaļinājuma atlīdzināšana naudā nav pieļaujama, izņemot gadījumus, kad amata (dienesta, darba) tiesiskās attiecības tiek izbeigtas un amatpersona (darbinieks) nav izmantojusi Darba likumā noteikto obligāti piešķiramo papildatvaļinājumu.
	No minētās normas izriet ka, izbeidzot darba tiesiskās attiecības, atlīdzināt naudā varēs obligāti piešķiramo papildatvaļinājumu. Secināms, ka tie būs Darba likuma 151. panta pirmajā daļā noteiktie gadījumi.  

Jāņem vērā, ka Darba likuma 151. panta piektā daļa paredz, ka “ikgadējā apmaksātā papildatvaļinājuma atlīdzināšana naudā nav pieļaujama, izņemot gadījumu, kad darba tiesiskās attiecības tiek izbeigtas un darbinieks ikgadējo apmaksāto papildatvaļinājumu nav izmantojis”. Norma neparedz, ka tas attiecas tikai uz 151. panta pirmajā daļā paredzēto obligāto papildatvaļinājumu, tātad atlīdzināt naudā var arī Darba likuma 151. panta otrajā daļā noteiktās papildatvaļinājuma dienas (citi gadījumi, kas noteikti  darba koplīgumā vai darba līgumā, kad var piešķirt papildatvaļinājumu).

Izveidosies nevienlīdzīga situācija, jo uz tām personām, uz kurām attiecas Darba likums, tās pie darba tiesisko attiecību izbeigšanas saņems kompensāciju par visām papildatvaļinājuma dienām, kas izriet no Darba likuma 151. panta, bet personas, uz kurām attiecas šis likums, nesaņems kompensāciju par visām papildatvaļinājuma dienām, bet tikai par Darba likuma 151. panta pirmajā daļā noteiktajām.    

Līdz ar to, lai nodrošinātu vienveidīgu praksi, norma ir precizējama.

	7. 
	49.
	Pārejas noteikumi
	Priekšlikums noteikt likuma spēkā stāšanās datumu  - 2021. gada 1. janvāri, ņemot vērā, ka ir jāizstrādā virkne iekšējo normatīvo aktu, t.sk. darbinieku atlīdzības noteikšanas kritēriji, atbilstoši likumprojektā noteiktajam un ņemot vērā to, ka jaunas iniciatīvas (piemēram, izdevumi par veselības veicināšanu, veselības apdrošināšanas prēmijas apmēra pieaugums, kolektīvais pasākums) ir iespējams paredzēt un iekļaut sastādot tikai 2021. gada budžetu.
Papildus  nepieciešams izvērtēt pakāpenisku likuma piemērošanas termiņu, piemēram, 3 – 5 gadu laikā. Atsevišķas amata kategorijas nesaņem zemāko ieteicamo atalgojumu un nepieciešama pakāpeniska finanšu plānošana mēnešalgu paaugstināšanai atbilstoši budžeta iespējām. 

	8. 
	Likumprojekta anotācija 
	Lūdzam likumprojekta anotācijā pamatot, kādēļ tikuši mainīti sākotnēji noteiktie koeficienti (pagājušā gada nogalē sūtītajā jaunā Atlīdzības likuma projektā bija citi), jo šobrīd anotācijas 15. lappusē ievietotajā tabulā, pirmkārt, ir matemātiski nekorekti veiktas noapaļošanas dažām vērtībām, otrkārt, norādītās mēnešalgas šobrīd atšķiras no sākotnējām, jo ir pēkšņi mainīti koeficienti (līdz ar to samazinājums mēnešalgām ir 1. - 3., 5., 8., 11. - 13. un 15. mēnešalgu grupai, pārējām grupām palielinās mēnešalga) - šīm izmaiņām nepieciešams sniegt pamatojumu.

